Dôvodová správa
A. Všeobecná časť
Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 51/2007 Z. z., ktorým sa ustanovujú požiadavky na uvádzanie osiva olejnín a priadnych rastlín na trh v znení neskorších predpisov, na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.          
Predloženým návrhom nariadenia vlády Slovenskej republiky sa preberajú do právneho poriadku Slovenskej republiky požiadavky vykonávacej smernice Komisie (EÚ) 2016/11 z 5. januára 2016, ktorou sa mení príloha II k smernici Rady 2002/57/ES o obchodovaní s osivom olejnín a priadnych rastlín.(Ú. v. EÚ L3, 6.01.2016). 
Navrhovanou novelou nariadenia vlády sa upravuje najnižšia odrodová čistota u certifikovaného osiva zimných a jarných odrôd repky olejky. V smernici 2016/11 uvedený pojem „zimných odrôd repky olejky“ sa v návrhu uvádza ako „ozimné odrody repky olejky“ 
na základe odbornej nomenklatúry zhodnej s Listinou registrovaných odrôd. 
Predloženým návrhom nariadenia vlády Slovenskej republiky sa zároveň preberajú 
do právneho poriadku Slovenskej republiky požiadavky vykonávacej smernice Komisie (EÚ) 2016/317 z 3. marca 2016, ktorou sa menia smernice Rady 66/401/EHS, 66/402/EHS, 2002/54/ES, 2002/55/ES, 2002/56/ES a 2002/57/ES, pokiaľ ide o označovanie balení osiva úradnými náveskami (Ú. v. EÚ L60,  5. 3. 2016), pokiaľ ide o označovanie osiva olejnín a priadnych rastlín údajom o úradne pridelenom sériovom čísle.
Ministerstvo financií Slovenskej republiky vzalo na vedomie, že návrh nemá vplyv na rozpočet verejnej správy, ani na informatizáciu spoločnosti.